Πρίγιοβιτς σημαίνει γκολ, Πρίγιοβιτς σημαίνει βαθμοί!



Ο ΠΑΟΚ με πρωταγωνιστή και πάλι το ισχυρό του «όπλο» και με την αλλαγή του Λουτσέσκου, τον Βιεϊρίνια να δικαιώνει άμεσα τον Ρουμάνο τεχνικό, επικράτησε 2-0 της Ξάνθης στην Τούμπα και έκανε ακόμα ένα βήμα για την επίτευξη του στόχου του, που δεν είναι άλλος από την κατάκτηση του τίτλου.



Χωρίς να πιάσουν υψηλά στάνταρ απόδοσης, οι Θεσσαλονικείς κατάφεραν να ανοίξουν το σκορ με την κεφαλιά του Σέρβου φορ στο 47’ από σέντρα του Πορτογάλου μπακ-χαφ και «καθάρισαν» το τρίποντο με απευθείας εκτέλεση φάουλ του Μαουρίσιο στο 65’, που επέστρεψε με γκολ σε φουλ αγωνιστικούς ρυθμούς.







Έτσι, ο ΠΑΟΚ έφτασε πλέον τους 29 βαθμούς και θα δει χωρίς ιδιαίτερο άγχος το ματς του Ατρόμητου με τον Ολυμπιακό για να δει πόσους βαθμούς θα απέχει από τη 2η θέση. Από την πλευρά της η Ξάνθη υπέστη την πρώτη της εκτός έδρας ήττα στο φετινό πρωτάθλημα και παραμένει στους 18 βαθμούς και στην 5η θέση.



Το ματς



Εύκολα θα μπορούσε να προβλέψει κανείς το μοτίβο του ματς, καθώς ο ΠΑΟΚ είχε από το 1’ την κυκλοφορία της μπάλας και η Ξάνθη από την πλευρά της ήθελε να κρατήσει τους γηπεδούχους μακριά από την περιοχή της, με πολυπρόσωπη άμυνα και με πολλά τρεξίματα στο χώρο στης μεσαίας γραμμής.



Οι παίκτες του Ραζβάν Λουτσέσκου δυσκολεύονταν πράγματι να δημιουργήσουν κάτι το επικίνδυνο στην αντίπαλη περιοχή, με τους Μπίσεσβαρ και Πέλκα να κινούνται σε ρηχά νερά, ενώ φαινόταν και ένας εκνευρισμός του παίκτες των γηπεδούχων, με χαρακτηριστικό παράδειγμα του Κίτσιου να γλιτώνει από νωρίς ενδεχόμενο αποβολής.



Το παιχνίδι «άναψε» μέσα σε δύο λεπτά και αρχικά από την πλευρά της Ξάνθης, όταν στο 29’ ο Γέντρισεκ με υπέροχη σέντρα βρήκε τον εντελώς αμαρκάριστο Ντουρίτσκοβιτς, που κατάφερε από το ύψος της μικρής περιοχής να μην στείλει την μπάλα στα δίχτυα, αλλά πάνω στον Πασχαλάκη που έδιωξε σε κόρνερ.







Η απάντηση του ΠΑΟΚ ήρθε άμεσα, από τη στατική φάση των φιλοξενούμενων έβγαλε την αντεπίθεση με τον Πέλκα, αυτός έδωσε την κατάλληλη στιγμή στον Πρίγιοβιτς, αλλά ο Σέρβος νικήθηκε από τον Ζίβκοβιτς σε φάση τετ-α-τετ. Μέχρι τη λήξη του πρώτου μέρους, ο ΠΑΟΚ δημιούργησε άλλες δύο φάσεις στο 40’ και στο 42’ με τους Μπίσεσβαρ και Κίτσιου, αλλά ο πρώτος νικήθηκε από τον Ζίβκοβιτς και ο δεύτερος έκανε κακό πλασέ απέναντι από τον Ζίβκοβιτς και έστειλε την μπάλα ψηλά άουτ.



Με την έναρξη του δεύτερου ημιχρόνου, ο Ραζβάν Λουτσέσκου πέρασε εκτός τον Κίτσιου και πέρασε στο αριστερό άκρο της άμυνας τον Βιεϊρίνια, προφανώς για να δώσει ακόμα μεγαλύτερη οντότητα στα άκρα της ομάδας του και να βρει αυτή τη μία καλή σέντρα του Πορτογάλου για να ξεκλειδώσει την άμυνα των φιλοξενούμενων. Ο Ρουμάνος δικαιώθηκε αμέσως!



Στο 47’ ο Βιεϊρίνια έκανε τη σέντρα, ο Πρίγιοβιτς ξέφυγε από τα μαρκαρίσματα και με κεφαλιά άνοιξε το σκορ, μην αφήνοντας περιθώριο ούτε τον Ζίβκοβιτς να κάνει κάτι σε αυτή τη φάση. Αυτό το γκολ άλλαξε πλήρως τα δεδομένα, αφού η Ξάνθη από την πλευρά της φάνηκε ότι δεν έχει εναλλακτικό σχέδιο και φάνηκε αιφνιδιασμένη από αυτό το... κρύο γκολ που δέχθηκε.











Από την παρουσία των δύο ομάδων φαινόταν ότι ήταν θέμα χρόνου για τους γηπεδούχους να πετύχουν και δεύτερο γκολ, με την πρόβλεψη να επιβεβαιώνεται στο 65'. Ο Λημνιός κέρδισε το φάουλ έξω από την περιοχή (αν και μάλλον δεν υπήρχε κάποια παράβαση του Μπαξεβανίδη) και ο Μαουρίσιο που εκτέλεσε απευθείας διαμόρφωσε το 2-0, που αποδείχθηκε και το τελικό σκορ.



Στα εναπομείναντα λεπτά δεν συνέβη το παραμικρό, με τις δύο ομάδες να μένουν σε αυτό το σκορ και να κοιτούν να βγάλουν το ματς χωρίς έμψυχες απώλειες, αν και ο ΠΑΟΚ έχει να ανησυχεί για την περίπτωση του Βαρέλα, που αποχώρησε τραυματίας.



Οι συνθέσεις των δύο ομάδων:



ΠΑΟΚ (Ράζβαν Λουτσέσκου): Πασχαλάκης – Μάτος, Βαρέλα (58’ Τόσκα), Κρέσπο, Κίτσιου (46’ Βιεϊρίνια) – Μαουρίσιο (75’ Βέρνμπλουμ), Κάνιας – Λημνιός, Πέλκας, Μπίσεσβαρ – Πρίγιοβιτς.



Στον πάγκο: Ρέι, Σάκχοφ, Άκπομ, Ζαμπά



Ξάνθη (Μίλαν Ράσταβατς): Ζίβκοβιτς, Κοβάσεβιτς (82’ Μελιόπουλος), Κασάδο, Γέντρισεκ, Λισγάρας, Ντουρίτσκοβιτς, Καμαρά, Καντά (57’ Σαρπόνγκ), Κάστρο (69’ Μπρίτο), Χατζητερζόγλου



Στον πάγκο: Γκαραβέλης, Σουλεϊμάν, Μελισσόπουλος, Κίκε



Το LIVE της αναμέτρησης από το sportfm.gr:





: Αθανάσιος Σέζος: Νικόλαος Σάββας: Αντώνιος Σινιοράκης: Ευάγγελος Γρατσάνης ON DEMAND: Όλα τα ρεπορτάζ στο επίσημο κανάλι του ΣΠΟΡ FM στο youtube